text: La població d'Hostalric implanta el nou sistema de recollida porta a porta el dilluns diumenge 18 d'abril. Per aquest motiu, durant les properes setmanes s'organitzaran diferents punts de repartiment de cubells dirigits a la població i als comerços . Amb tot, el dissabte 17 d'abril la campanya arribarà al seu punt àlgid amb la retirada dels contenidors del carrer
  En aquests moments, a mitjans del mes de març, s'inicia la campanya de comunicació del nucli d'Hostalric, amb la bustiada generalitzada a totes les llars que les convocarà a les sessions de repartiment dels kits de reciclatge. D'aquesta manera es divideixen les prop de 2000 llars comptabilitzades a aquesta població en quatre grups que podran accedir a cinc sessions de repartiment distribuïdes en diferents franges horàries.
  Totes les accions realitzades i programades tant al nucli urbà com als diversos veïnats tenen l'objectiu de donar a conèixer el funcionament i els avantatges que suposarà la incorporació d'aquest nou sistema de recollida de residus. Així mateix, s'han fet reunions amb tots els col·lectius del municipi. Aquestes accions aniran acompanyades de punts informatius de repartiment de cubells duts a terme en espais amplis i complementats amb altres mesures que s'han adaptat a la situació de la Covid-19.
  Aquest cap de setmana, 20 i 21 de març, surt al carrer i a les xarxes, la portanoves groga, que anuncia la data del canvi i convida a tothom a compartir la seva pròpia adaptació al reciclatge a casa amb una nova parella comarcal: en Muralles i la Termals, i la seva crònica del porta a porta de la comarca de la Selva, que es difondrà a través de les xarxes.
  Aquesta primera entrega, destinada al reciclatge i les primeres passes de la reducció dels residus, està formada per 12 episodis d'uns 4 minuts, protagonitzats per tres nous personatges comarcals: en Muralles, la Termals i l'Aiguamolls, els quals han estat escollits per fer honor als tres municipis selvatans que estan iniciant –o ja han iniciat- junts el porta a porta durant les primeres setmanes d'aquest 2021: Sils, Caldes i Hostalric.
  El dissabte 17 d'abril, el Consell Comarcal de la Selva –a través de l'empresa NORA, SA- procedirà a la retirada de tots els contenidors del carrer, que finalitzarà el mateix dia, per començar l'endemà mateix, el diumenge 18 d'abril, el nou servei porta a porta. D'aquesta manera la població d'Hostalric es quedarà molt poques hores sense un servei a l'abast.
  La campanya informativa culminarà el dissabte 17 d'abril a les dotze del migdia amb un passa carrers de petit format, adaptat a les normes sanitàries actuals per la Covid-19.